En eller flere skestorke er de seneste dage observeret i det nordjyske. Det er ikke usædvanligt, at der er skestorke i landsdelen, men det er højst overraskende, at de er her så tidligt. Det fortæller ornitolog Børge Søndergård fra Gjøl. Han har i dag fotograferet en skestork ved Isbakkeholm på Gjøl. - Ja, det er opsigtsvækkende, at se en skestork så tidligt. De plejer normalt at ankomme omkring april, siger Børge Søndergård. Han fortæller, at det er på grund af den varme vinter, at skestorken er i området, for normalt trækker de sydpå. - Men jeg tror, at der er tale om en skestork, der har overvintret. Den har simpelthen ikke "nået toget", da de andre skestorke tog sydpå i efteråret, siger Børge Søndergård. Han forklarer, at en anden fuglekigger har observeret en skestork i området på Gjøl både 10. og 20. februar, men først i dag lykkedes det at få fotograferet skestorken. Børge Søndergård siger, at der er tale om en ungfugl i sit andet kalenderår - en såkaldt 2K. - Jeg har også hørt om observationer om skestorke ved Limfjorden, så måske er der flere i området. Det kan jo være, at der begynder at komme nogle skestorke hertil sydfra, fordi klimaet er så mildt herhjemme for tiden, siger Børge Søndergård.

Opsummering:
Ifølge ornitolog fra Gjøl er det opsigtsvækkende, at skestorken er så tidligt i Danmark.